Tshwane-veelpartykoalisie weer in gevaar  Cilliers Brink. Foto: Twitter Die veelpartykoalisie in die Tshwane-metro wil optree teen die speaker, ŉ lid van Cope, oor sy beweerde weiering om ŉ dringende raadsvergadering byeen te roep om ŉ nuwe burgemeester te verkies. Volgens dr. Corné Mulder, voorsitter van die koalisie-toesiggroep, is dit ondanks die feit dat ŉ meerderheid van die raadslede ŉ petisie onderteken het wat ŉ vergadering versoek. “Murunwa Makwarela is sedert die ontstaan van dié koalisieregering lid van die veelpartykoalisie, maar het blykbaar met die ANC en EFF belyn in ŉ poging om as die burgemeester van die munisipaliteit verkies te word. “Die kwessie ter sprake is die tydsberekening van die verkiesing van ŉ nuwe burgemeester asook die aanvaarding van die aanpassingsbegroting,” het Mulder gesê. “Die speaker het die vergadering om ŉ nuwe burgemeester te verkies vir 28 Februarie geskeduleer, wat sal verhoed dat die aanpassingsbegroting teen die wetlike sperdatum van dieselfde dag goedgekeur kan word. Dit laat die deur oop vir die provinsiale regering om die metro onder administrasie te plaas, aangesien die premier van Gauteng reeds sy voorneme om dit te doen te kenne gegee het.” Die veelpartykoalisie het intussen ooreengekom om ŉ brief aan die munisipale bestuurder te stuur om ŉ raadsvergadering te belê, aangesien die speaker geweier het om gehoor te gee aan die petisie. “ŉ Mosie van wantroue in die speaker sal ook ingedien word vir sy doelbewuste optrede om die veelpartykoalisie in gevaar te stel en vir sy verontagsaming van die wet in sy weiering om die vereiste raadsvergadering te belê.” Volgens Mulder is die partye in die koalisie ook gereed om die howe te nader om te verseker dat ŉ raadsvergadering belê word. “Die veelpartykoalisie sal enige pogings deur die ANC en EFF om by die agterdeur in te kom teenstaan. Alle partye bly daartoe verbind om te veg vir die inwoners van Tshwane en teen die hebsug en persoonlike ambisie van nog ŉ Cope-speaker.” Maroela Media het vroeër berig die DA se Cilliers Brink is die koalisie se nuwe burgemeesterskandidaat vir Pretoria. Dit kom nadat Randall Williams verlede Maandag sy bedanking as burgemeester ingedien het. Hy het aanvanklik aangedui dat sy bedanking om middernag in werking sou tree, maar het later ŉ gewysigde brief gestuur waarin hy sê dat sy bedanking op 28 Februarie in werking sal tree. Die tydperk is verleng om te verseker die metroraad se werk gaan ononderbroke voort en dat die burgemeesterskomitee bly bestaan.